LV Eiropas Savienības Oficiālais Vēstnesis C 293/10

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 293/07

Šī publikācija dod tiesības izteikt iebildumus pret grozījuma pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMA PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMA PIETEIKUMS SASKAŅĀ AR 9. PANTU

“LENTEJA PARDINA DE TIERRA DE CAMPOS”

EK Nr.: ES-PGI-0105-01002-07.06.2012

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

— ☒ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Valsts prasības — ☒ Citur (precizēt) Pārbaudes iestāde

2. Grozījuma(-u) veids

— ☒ Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu pieprasīto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

Produkta nosaukums. AĢIN nosaukums ir vienkāršots, atmetot vārdu “Pardina”, un tādējādi AĢIN nosaukums tagad ir “Lenteja de Tierra de Campos”. ‘Pardina’ šķirnes lēcas ir vienīgās, uz kurām attiecas AĢIN “Lenteja de Tierra de Campos” specifikācija, un tas nozīmē, ka jēdzieniem “Pardina” un “Tierra de Campos” ir viena un tā pati nozīme. Ņemot vērā, ka AĢIN attiecas uz produktu, kas ražots konkrētā reģionā vai apgabalā, uzskata, ka ir lietderīgāk saglabāt apzīmējumu “Tierra de Campos”, nevis “Pardina”. Turklāt, ģeogrāfiskās izcelsmes norādē atmetot šķirnes nosaukumu, tiks novērsta produkta sajaukšana ar citām ‘Pardina’ lēcām, kas audzētas ārpus AĢIN ģeogrāfiskajām robežām, atbilstīgi Regulas (EK) Nr. 510/2006 3. panta 2. punkta noteikumiem.

Apraksts. Tiek svītrota nodaļa par produkta ķīmiskajām īpašībām.

Specifikācijā ir noteikts minimālais tauku saturs kaltētās lēcās. Pamatojošajā pētījumā tauku saturs lēcās tiek saistīts ar fosfora līmeni augsnē. Tā kā minimālais fosfora līmenis ir noteikts nodaļā “Ražošanas metode”, tajā ir arī netieši noteikts minimālais tauku saturs. Turklāt tauku saturs lēcās ir ļoti zems, kāds tas pārsvarā ir visiem pākšaugiem, un atšķirības, kas iespējamas starp dažām šķirnēm, nepiešķir produktam pievienoto vērtību vai kvalitātes norādi.

Specifikācijā ir noteikts arī minimālais rafinozes saturs kaltētās lēcās. Pamatojošais pētījums pierāda, ka zemāks rafinozes līmenis ir raksturīgs ‘Pardina’, bet ne ‘Tierra de Campos’ šķirnei, jo ārpus šīs teritorijas audzētajām ‘Pardina’ lēcām šis līmenis ir vienāds. Šā iemesla dēļ nav būtiski, vai tas ir raksturīgs lēcām, kas audzētas kā lēcas ar šo AĢIN.

Tiek veiktas attiecīgas izmaiņas saistībā ar iepriekš minēto grozījumu nodaļā “Produkta nosaukums”.

Ģeogrāfiskais apgabals. Tiek svītrotas atsauces uz pilnvarošanu vai pārbaudi, ko veic Regulatīvā padome, lai tās neierobežotu pārvietošanās brīvību.

Izcelsmes apliecinājums. Tiek svītrotas atsauces uz pilnvarošanu vai pārbaudi, ko veic Regulatīvā padome, lai tās neierobežotu pārvietošanās brīvību.

Ražošanas metode. Minimālais fosfora līmenis augsnē tiek samazināts no 100 līdz 10 mg/kg. Iekārtas, ko izmanto iepakošanas rūpniecībā, nav aprakstītas sīkāk. Iepakojuma veidi tiek svītroti par labu “atbilstībai attiecīgajiem tiesību aktiem”. Tiek svītrotas arī atsauces uz pilnvarošanu vai pārbaudi, ko veic Regulatīvā padome, lai tās neierobežotu pārvietošanas brīvību.

Fosfors (P2O5) ≥ 10 mg/kg. Specifikācijā ir noteikts, ka minimālajam fosfora saturam augsnē, kurā aug AĢIN reģistrētas lēcas, jābūt 100 mg/kg, pamatojoties uz analīzēm, kas veiktas 176 zemes gabalos attiecīgajā apgabalā. Specifikācijas nodaļā “Saikne” patiešām ir atsauce uz “vidējo fosfora saturu augsnē 151,69 mg/kg, kas ir salīdzinoši zems un diezgan mainīgs.” Mēs uzskatām, ka sākotnējās specifikācijas formulējumā ir pieļauta kļūda, jo vadošie augsnes eksperti Spānijā Urbano Terrón, André Gros-Domínguez Vivancos un López Ritas-López Medina (sic) uzskata, ka fosfora līmenis augsnē ar augstu tā saturu kopumā būtu 22,90 mg/kg un konkrēti smilšmāla augsnē no 41,22 līdz 80,15 mg/kg (‘Tierra de Campos’ augsnei raksturīgs smilšmāls). Vislabvēlīgākajā situācijā, proti, smilšmāla augsnē, ļoti augsts fosfora saturs ir mazāks nekā 100 mg/kg, kas atbilst specifikācijā norādītajam. Ņemot vērā no minētajiem trim autoriem saņemtos datus, mēs varam apstiprināt, ka fosfora līmenis 151,69 (mg/kg P2O5) ir ļoti augsts.

Augsnes analīzes, kas veiktas četru gadu laikā 950 zemes gabalos AĢIN apgabalā, kurā audzētas ‘Pardina’ lēcas no ‘Tierra de Campos’, apliecināja, ka lēcu galaprodukcijai, kas iegūta zemes gabalos ar fosfora līmeni ≥ 10 mg/kg, piemīt ļoti apmierinošas organoleptiskās īpašības atbilstīgi specifikācijas prasībām.

Ņemot vērā iepriekš minēto, mēs uzskatām, ka ir pieļauta kļūda, ierakstot pētījumā iegūtos rezultātus un fosfora līmeni; tam jābūt 15,16 mg/kg ar standarta novirzi ± 8,2. Šie skaitliskie dati atbilstu pamatojošajā pētījumā iekļautajai frāzei “Vidējais fosfora saturs salīdzinoši zems un diezgan mainīgs, tomēr augstāks blakusesošajos apgabalos”. Tāpēc mēs uzskatām, ka pareizā minimālā prasība attiecībā uz fosforu P2O5 augsnē ir 10 mg/kg.

Iepakojuma rūpniecība. Specifikācijā ir aprakstīta katra no iekārtām, ko izmanto lēcu attīrīšanai un kondicionēšanai. Minētās iekārtas var mainīties “tehnoloģiju attīstības” rezultātā, un tas var nozīmēt grozījumu izdarīšanu specifikācijā. Tāpēc atsauces uz iekārtu veidiem, ko izmanto iepakojuma rūpniecībā, tiek svītrotas atbilstīgi Regulas (EK) Nr. 510/2006 9. panta 1. punkta noteikumiem.

Iepakojuma veidi. Pašreizējā specifikācijā ir noteikts, ka lēcas jāiesaiņo pakās ar svaru no 1 līdz 10 kg, tomēr pašreizējais ēdnīcu un ēdināšanas nozares pieprasījums ir pēc 15 kg pakām. Ņemot vērā, ka “Konkrētu, iekšējam tirgum paredzētu, iepakotu, kaltētu (un lobītu) dārzeņu pākšaugu kvalitātes standartā” Spānijā ir paredzēti daži iepakojuma veidi ar svaru līdz 25 kg, tika uzskatīts, ka labāk ir izpildīt spēkā esošos tiesību aktus, nevis norādīt konkrētus formāta veidus. Turklāt iepakojuma veids nav aspekts, kas ietekmē produkta kvalitāti, tāpēc uzskata, ka iepakojuma izmērus labāk nenorādīt.

Saikne. Tiek svītrota kvantitatīvā informācija par vidējo fosfora saturu augsnē atbilstīgi iepriekšējā nodaļā norādītajam.

Marķēšana. Šīs nodaļas formulējums tiek grozīts, lai to pielāgotu Kopienas Regulām (EK) Nr. 510/2006 un (EK) Nr. 1898/2006.

Tiek veiktas attiecīgas izmaiņas saistībā ar grozījumu, kas aprakstīts nodaļā “Produkta nosaukums”.

Tiek svītrotas atsauces uz pilnvarošanu vai pārbaudi, ko veic Regulatīvā padome, lai tās neierobežotu pārvietošanas brīvību.

Visas atsauces uz to produktu marķēšanu, kuru sastāvā ir šis AĢIN produkts, tiek svītrotas no pašreizējās specifikācijas nodaļas “Marķēšana”, jo jau pastāv Komisijas pamatnostādnes par šo tēmu (OV C 341, 16.12.2010., 3. lpp.), un Komisija ir ieteikusi noteikumus, kas reglamentē kā ACVN vai AĢIN reģistrēta nosaukuma izmantošanu citu pārtikas produktu marķējumos principā neiekļaut specifikācijā, kura attiecas uz konkrēto nosaukumu.

Valsts prasības. Šī nodaļa tiek atjaunināta, un tiek iekļauti tiesību akti attiecībā uz vīnkopību un vīnu un Dekrēts, kas reglamentē, kā apstrādāt pieteikumus par reģistrāciju Kopienas reģistrā.

Pārbaudes iestāde. Kompetentā iestāde attiecībā uz oficiālo kontroli Kastīlijā un Leonā, kura atbildīga par specifikācijas ievērošanas nodrošināšanu, ir Kastīlijas un Leonas Lauksaimniecības tehnoloģijas institūts.

Pieteikuma iesniedzēju grupa attiecībā uz ierosinātajām izmaiņām ir Aizsargātas ģeogrāfiskās izcelsmes norādes “Lenteja Pardina de Tierra de Campos” Regulatīvā padome.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“LENTEJA DE TIERRA DE CAMPOS”

EK Nr.: ES-PGI-0105-01002-07.06.2012

AĢIN ( X ) ACVN ( )

1. Nosaukums

“Lenteja de Tierra de Campos”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība.

3.2. Tā produkta apraksts, uz kuru attiecas nosaukums (1)

Aizsargātais produkts ir no pākstīm izlobītas sēklas, Lens culinaris ssp. Culinaris suga, ‘microsperma’ šķirne, Europeae grupa, kas paredzētas lietošanai pārtikā. Tirdzniecībai paredzētās šķirnes nosaukums ir ‘Pardina’.

Fizikālās un morfoloģiskās īpašības

Sēklu ārējais apvalks ir brūns vai pelēkbrūns ar melniem punktiņiem vai plankumiem, kas dažreiz var pārklāt visu apvalku. Dīgļlapas ir dzeltenas. Var būt pieļaujami ne vairāk kā 2 % lēcu, kas neatbilst iepriekš izklāstītajām īpašībām, ja vien šādas lēcas neietekmē vispārējo izskatu. Sēklas diametrs tās šaurākajā vietā nav mazāks par 3,5 mm. Ne vairāk kā 4 % lēcu minētais diametrs var būt mazāks.

Organoleptiskās īpašības

Gluda miziņa, miziņa un albumīns samērā mīksti; albumīns mazliet sviestains un tikai nedaudz graudains/miltains; garša nav savelkoša.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Lēcu lauksaimnieciskā ražošana notiek noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Neiepakotas lēcas nedrīkst laist pārdošanā ar aizsargātu ģeogrāfiskās izcelsmes norādi.

3.7. Īpaši noteikumi marķēšanai

Uz visiem iepakojumiem, kuros lēcas nosūta patēriņam, jābūt numurētam marķējumam, kurā norādīts Kopienas simbols, kas apzīmē aizsargāto ģeogrāfiskās izcelsmes norādi, un apzīmējumam “Lenteja de Tierra de Campos”.

Šiem marķējumiem jābūt piestiprinātiem iepakošanas rūpniecībā un tā, lai tos nevarētu izmantot atkārtoti.

Aizsargātās ģeogrāfiskās izcelsmes norādes logotips ir šāds:

4. Precīza ģeogrāfiskā apgabala definīcija

Lauksaimnieciskās ražošanas ģeogrāfiskais apgabals (ar platību 9 175 km2) aptver daļu no četrām Kastīlijas un Leonas ziemeļrietumu provincēm (Leona, Palensija, Valjadolida un Samora).

Rajoni, kas veido noteikto ģeogrāfisko apgabalu, ir šādi:

— Leonas provincē – Esla-Campos rajons un Sahagún rajons;

— Palensijas provincē – Campos rajons, Cerrato rajons un Saldaña-Valdavia rajons;

— Valjadolida provincē – Centro rajons, Sur rajons un Tierra de Campos rajons;

— Samoras provincē – Benavente y Los Valles rajons, Campos-Pan rajons un Duero Bajo rajons.

5. Saikne ar ģeogrāfisko apgabalu

5.1. Ģeogrāfiskā apgabala specifika

Klimats. Klimats ir vidēji sauss, ar vidējo nokrišņu daudzumu 464 mm gadā, vidējo minimālo temperatūru – 9 °C un vidējo maksimālo temperatūru 18,6 °C. Aukstākais mēnesis ir janvāris, un karstākais mēnesis ir jūlijs.

Salnu periods ilgst gandrīz 8 mēnešus, un visvairāk lietus nokrišņu ir maijā un novembrī.

Šīs īpatnības nodrošina izcilus mitruma apstākļus dīgtspējas veicināšanai tradicionālajā sējas laikā (novembrī) un veicina labu sēklu veidošanos (nākamā gada maijā), kā arī sēklu strauju un efektīvu žūšanu jūnijā un jūlijā, kad temperatūras un saules gaismas apstākļi ir vislabvēlīgākie un sakrīt ar vasaras saulgriežiem, tādējādi ļaujot sēklas uzglabāt bez sēnīšu un baktēriju izraisītām problēmām. Zemā temperatūra ziemā arī nodrošina dabisku aizsardzību pret kaitīgiem organismiem.

Augsne. Ražošanas apgabala augsnes galvenās īpašības ir šādas: paaugstināts māla īpatsvars, kas raksturīgs ‘Tierra de Campos’, neitrāls vai sārmains pH, zems organisko vielu saturs, normāls kālija un salīdzinoši zems fosfora saturs (lai gan tas lielāks nekā blakusesošajos apgabalos). Lai iegūtu produktu, kas atbilst lielākajai daļai vajadzīgo organoleptisko īpašību, augsnē jābūt minimālajam organisko vielu (lai produkts nebūtu tik miltains), kālija (piešķir produktam vairāk sviestainuma un mazāk savelkošu garšu) un fosfora (veicina mīkstākas miziņas veidošanos un mazāk savelkošu garšu) saturam.

Fiziskā ģeogrāfija. Ražošanas apgabals atrodas vidēji 750 m virs jūras līmeņa, ir līdzens, un tam ir tipisks lauksaimnieciskās zemes reljefs bez būtiskiem šķēršļiem darbam, lai gan uz to iedarbojas erozija. Ziemeļos zeme nedaudz paceļas virs 1 000 m, savukārt dienvidrietumos pie Valderadvejas upes augstums samazinās līdz 650 m.

5.2. Produkta specifika

Stādāmo materiālu iegūst no vietējiem ekotipiem, kas daudzu gadu gaitā pielāgojušies audzēšanas apstākļiem konkrētajā apgabalā, un no tirdzniecībā izmantojamām šķirnēm, kas iegūtas no šiem ekotipiem.

Izmantojamais stādāmais materiāls ir salcietīgs, noturīgs pret lielāko daļu kaitīgo organismu un slimību, labi pielāgojas sausumam un nodrošina vidēji lielu ražu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Uzskata, ka augstums virs jūras līmeņa ir ļoti svarīgs faktors attiecībā uz produkta īpašībām, jo apgabala nelielais augstums virs jūras līmeņa (750 m) salīdzinājumā ar citiem blakusesošiem apgabaliem veicina to, ka produkta miziņa ir līdzenāka un ka tas ir sviestaināks un ar mazāk savelkošu garšu.

Minimālais organisko vielu saturs, kas noteikts augsnēm, nodrošina to, ka produkts ir mazāk miltains; kālija saturs piešķir produktam vairāk sviestainuma un mazāk savelkošu garšu, un fosfora saturs veicina mīkstāku miziņu, mazāk savelkošu garšu un augstāku tauku saturu.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts (4))

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.

(4) Skat. 2. atsauci.